U-I-177/98
Natisni
Opravilna št.:
U-I-177/98
Datum odločitve:
17. 6. 1998
Objavljeno:
Uradni list RS, št. 49/98 in OdlUS VII, 131
ECLI:
ECLI:SI:USRS:1998:U.I.177.98
Akt:
Odlok Občine Pivka o komunalnih taksah (Uradni list RS, št. 21/97), tč. 4 čl. 1 in tarifa št. 4
Izrek:
Točka 4 člena 1 in tarifa št. 4 Odloka o komunalnih taksah Občine Pivka se razveljavita.
Evidenčni stavek:
Občinski odlok, ki predpisuje komunalno takso na točilna mesta za prodajo pogonskega goriva vseh vrst, presega okvir in pogoje, ki jih za občinsko predpisovanje komunalnih taks določa Zakon o komunalnih taksah. Ta zakon namreč določno našteva predmete in storitve, za katere se taksa lahko predpiše, takse na točilna mesta pa ni med njimi.
Geslo:
Občina, okvirji in pogoji za predpisovanje komunalnih taks.
Komunalne takse, pogoji za predpisovanje.
Zakon, preseganje zakonskih okvirjev z občinskim odlokom.
Pravna podlaga:
Ustava, 147. čl.
Zakon o komunalnih taksah (ZKT), 3., 4. čl.
Zakon o Ustavnem sodišču (ZUstS), 3. odst. 45. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-269/97.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Gospodarska družba OMV - ISTRABENZ d.o.o., Koper
Datum vloge:
28. 4. 1998
Vrsta odločitve:
odločba
Vrsta rešitve:
razveljavitev ali odprava
Dokument:
US18980
Dokument v PDF obliki:
U-I-177-98.pdf
65 KB
Prenesite datoteko
U-I-177/98
17.6.1998
O D L O Č B A
Ustavno sodišče je v postopku za oceno zakonitosti, začetem na pobudo gospodarske družbe OMV - ISTRABENZ d.o.o., Koper, ki jo zastopajo Igor in Zdenka Debernardi ter Mitja Vezovnik, odvetniki v Kopru, na seji dne 17. junija 1998
o d l o č i l o :
Točka 4 člena 1 in tarifa št. 4 Odloka o komunalnih taksah Občine Pivka (Uradni list RS, št. 21/97) se razveljavita.
O b r a z lo ž i t e v
1. Pobudnica navaja, da je Občina Pivka (v nadaljevanju: Občina) na podlagi Zakona o komunalnih taksah (Uradni list SRS, št. 29/65, 7/70 in 7/72 ter Uradni list RS, št. 18/91 - v nadaljevanju: ZKT) izdala Odlok o komunalnih taksah (v nadaljevanju: Odlok), s katerim je med drugim predpisala tudi takso za točilna mesta za prodajo pogonskega goriva vseh vrst. Pobudnica kot lastnica tovrstnih točilnih mest meni, da sta izpodbijani določbi Odloka nezakoniti, saj 4. člen ZKT ne predvideva takse za točilna mesta za prodajo goriva. Ker naj bi bili izpodbijani določbi Odloka zato širši od zakonskih določb, pobudnica Ustavnemu sodišču predlaga odpravo oziroma podrejeno razveljavitev izpodbijanih določb Odloka, do sprejetja odločitve pa naj se njuno izvrševanje tudi začasno zadrži.
2. Občinski svet Občine Pivka na pobudo ni odgovoril.
3. Ustavno sodišče je o vprašanju zakonitosti predpisovanja komunalnih taks za točilna mesta za prodajo pogonskega goriva vseh vrst že odločilo v zadevi št. U-I-269/97 (Uradni list RS, št. 33/98). Pri odločanju je izhajalo iz 147. člena Ustave, na podlagi katerega lahko lokalne skupnosti predpisujejo davke in druge dajatve ob pogojih, ki jih določata Ustava in zakon. Možnost občinskega predpisovanja komunalnih taks predvideva ZKT, vendar občine pri njihovem predpisovanju ne smejo prekoračiti zakonskih pogojev. Prvi splošni pogoj v 3. členu ZKT določa, da se komunalne takse ne morejo odmerjati po vrednosti predmeta, po dejanskem prometu ali po dejanskem dohodku, drugi pogoj pa v 4. členu ZKT navaja predmete oziroma storitve, za katere občina komunalne takse lahko predpiše. Med navedene predmete točilna mesta za prodajo pogonskega goriva niso uvrščena.
4. Izpodbijana določba Odloka tako obdavčuje povsem druge predmete, kot jih določa ZKT. S tem je Občina zakonske okvire in pogoje za predpisovanje komunalnih taks presegla, zato je Ustavno sodišče točko 4 člena 1 Odloka, skupaj s tarifo št. 4 Odloka, ki predpisuje višino takse, razveljavilo. Ker je Ustavno sodišče v zadevi takoj odločilo vsebinsko, mu o predlogu za začasno zadržanje ni bilo potrebno odločati.
5. Ustavno sodišče je to odločbo sprejelo na podlagi tretjega odstavka 45. člena Zakona o Ustavnem sodišču (Uradni list RS, št. 15/94) v sestavi: predsednik dr. Lovro Šturm ter sodnici in sodniki: dr. Miroslava Geč - Korošec, dr. Peter Jambrek, dr. Tone Jerovšek, mag. Matevž Krivic, Franc Testen, dr. Dragica Wedam - Lukić in dr. Boštjan M. Zupančič. Odločbo je sprejelo soglasno.
P r e d s e d n i k:
dr. Lovro Šturm